สนช.รับหลักการร่างพระราชบัญญัติผลิตภัณฑ์สมุนไพร พ.ศ... โดยรัฐบาลยืนยันเป็นการส่งเสริมและพัฒนาผลิตภัณฑ์สมุนไพรไทยอย่างเป็นระบบ มีคุณภาพและมาตรฐานเป็นที่ยอมรับระดับสากล
สภานิติบัญญัติแห่งชาติ มีมติรับหลักการร่างพระราชบัญญัติผลิตภัณฑ์สมุนไพร พ.ศ... โดยรัฐบาลยืนยันเป็นการส่งเสริมและพัฒนาผลิตภัณฑ์สมุนไพรไทยอย่างเป็นระบบ มีคุณภาพและมาตรฐานเป็นที่ยอมรับระดับสากล ตลอดจนเพื่อเพิ่มมูลค่าในการส่งออกไปยังต่าประเทศ การประชุมสภานิติบัญญัติแห่งชาติ หรือ สนช. เป็นพิเศษ  มีนายพรเพชร วิชิตชลชัย ประธาน สนช.ทำหน้าที่ประธานการประชุม โดยเป็นการประชุมวันสุดท้ายของปี 2561 ซึ่งมีกฎหมายที่คณะรัฐมนตรีเสนอ จำนวน 28 ฉบับ เริ่มที่การพิจารณาร่างพระราชบัญญัติผลิตภัณฑ์สมุนไพร พ.ศ... โดยนายแพทย์ ปิยะสกล สกลสัตยาทร รัฐมนตรีว่าการกระทรวงสาธารณสุข ชี้แจงหลักการของร่างกฎหมายว่า เพื่อให้มีกฎหมายว่าด้วยผลิตภัณฑ์สมุนไพร โดยปัจจุบันบยังไม่มีกฎหมายควบคุมและกำกับดูแลผลิตภัณฑ์สมุนไพรเป็นการเฉพาะ ทำให้ต้องบัญญัติกฎหมายว่าด้วยยาและกฎหมายว่าด้วยอาหารมาบังคับใช้ ซึ่งกฎหมายดังกล่าวไม่เหมาะสมกับการควบคุมและกำกับดูแลผลิตภัณฑ์สมุนไพร ไม่สอดคล้องต่อการส่งเสริมและพัฒนาผลิตภัณฑ์สมุนไพร ดังนั้นควรมีกฎหมายควบคุมและกำกับดูแลผลิตภัณฑ์สมุนไพรสำหรับมนุษย์เพื่อแก้ไขปัญหาดังกล่าว โดยให้มีคณะกรรมการนโยบายสมุนไพรแห่งชาติ ทำหน้าที่กำหนดนโยบายและแผนยุทธศาสตร์ด้านผลิตภัณฑ์สมุนไพรแห่งชาติ และมีคณะกรรมการผลิตภัณฑ์สมุนไพรทำหน้าที่ให้คำแนะนำแก่รัฐมนตรีว่าการกระทรวงสาธารณสุขในการกำหนดหลักเกณฑ์เพื่อควบคุมและกำกับดูแลผลิตภัณฑ์สมุนพรด้วยระบบการอนุญาต การขึ้นทะเบียน การแจ้งรายละเอียด และการจดแจ้งให้เป็นไปอย่างมีประสิทธิภาพ ตลอดจนมีบทบัญญัติเกี่ยวกับการส่งเสริมให้มีการพัฒนาผลิตภัณฑ์สมุนไพรอย่างเป็นระบบและครบวงจร ซึ่งจะทำให้ผลิตภัณฑ์สมุนไพรไทยมีความปลอดภัย มีคุณภาพและมาตรฐานเป็นที่ยอมรับระดับสากล เป็นการเพิ่มมูลค่าในการส่งออกไปยังต่าประเทศมากยิ่งขึ้นขณะที่สมาชิก สนช. ต่างอภิปรายสนับสนุนหลักการของร่างกฎหมาย เพื่อให้มีการพัฒนาสมุนไพรไทยให้มีคุณภาพและเป็นที่ยอมรับในระดับสากล และเพื่อเพิ่มมูลค่าให้กับสมุนไพร โดยหลังอภิปรายที่ประชุมมีมติเห็นชอบรับหลักการวาระแรกด้วยคะแนน 134 เสียง ไม่เห็นด้วยไม่มี และงดออกเสียง 3 เสียง